# Wolfgang Haack

Wolfgang Haack (alemany: Wolfgang Siegfried Haack) (Gotha, 24 d'abril de 1902 - Berlín, 28 de novembre de 1994) va ser un matemàtic alemany.

## Vida i Obra

Haack va estudiar enginyeria a l'Escola Tècnica Superior de Hannover i matemàtiques a la universitat de Jena, on es va doctorar el 1926. Els dos cursos següents va estar a la universitat d'Hamburg com assistent de Wilhelm Blaschke i a continuació a Stuttgart amb Martin Wilhelm Kutta. El 1929 va aconseguir l'habilitació per a la docència universitària a la universitat de Danzig. Va continuar a Danzig fins al 1935, quan va ser nomenat professor de la Universitat Tècnica de Berlín en la qual només va estar dos cursos ja que el 1937 va ser traslladat a l'Institut Tecnològic de Karlsruhe, on va romandre fins al final de la Segona Guerra Mundial.
En començar la guerra, no va dubtar en posar-se al servei de les autoritats nazis per assegurar-se una bona posició, una carrera acadèmica i uns bons ingressos. Va dirigir els seus esforços cap a l'aerodinàmica, treballant en la forma dels projectils per evitar la fricció de l'aire. Acabada la guerra, va estar treballant a Bad Gandersheim com assessor de la Branca de Recerca Militar Britànica.
El 1949 es va incorporar com professor a la Universitat Tècnica de Berlín, de la qual es va jubilar el 1968.
El primer camp d'interès de Haack va ser la geometria diferencial, tema sobre el que va publicar un tractat el 1948, que va ser reeditat en diverses ocasions. A partir de la guerra es va anar interessant per les equacions diferencials involucrades en la balística i l'aerodinàmica. En un treball seu de 1941 va descobrir el anomenat cos de Sears-Haack que és la forma de projectil que presenta menor resistència a un flux supersònic. Haack va publicar una cinquantena d'articles científics.

## Referències

* ↑ Bruhn et al., 1996, p. 1.
* ↑ Vierhaus, 2006, p. 296.
* 1 2 Bruhn et al., 1996, p. 2.
* ↑ Mehrtens, 1996, p. 112.
* ↑ Siegmund-Schultze, 2003, p. 55 i ss.
* ↑ Knobloch, 2004, p. 50.
* ↑ Wendland, 1972, p. 97.
* ↑ Bruhn et al., 1996, p. 8.
* ↑ Siegmund-Schultze, 2003, p. 57.
* ↑ Bruhn et al., 1996, p. 9-11.

## Bibliografia

* Bruhn, G.; Grosche, J.; Güntsch, F.R.; Hellwig, G.; Jessen, E.; Töpfer, H.J.; Wendland, W. «Wolfgang Haack zum Gëdachtnis» (en alemany). Jahresbericht der Deutschen Mathematiker-Vereinigung, Vol. 98, Num. 1, 1996, pàg. 1-11. ISSN: 0012-0456.
* Knobloch, Eberhard. «Wolfgang Haack (1902-1994)». A: The shoulders on which we stand (en anglès i alemany). Springer, 2004, p. 50-53. ISBN 978-3-642-62353-0.
* Mehrtens, Herbert. «Mathematics and War: Germany, 1900-1945». A: Paul Forman, Jose M. Sanchez-Ron (eds.). National Military Establishments and the Advancement of Science and Technology (en anglès). Kluwer Academic, 1996, p. 87-134. ISBN 0-7923-3541-4.
* Siegmund-Schultze, Reinhard. «Military Work in Mathematics 1914-1945: An Attempt at an International Perspective». A: Bernhelm Booß-Bavnbek, Jens Høyrup (eds.). Mathematics and War (en anglès). Birkhäuser, 2003, p. 23-82. ISBN 3-7643-1634-9.
* Vierhaus, Rudolf. «Haack, Wolfgang (Siegfried)». A: Deutsche Biographische Enzyclopädie (en alemany). K.G. Saur, 2006, p. 296. ISBN 978-3-598-25034-7.
* Wendland, Wolfgang «In honor of Professor Dr. Wolfgang Haack on the occasion of his seventieth birthday on April 24, 1972» (en anglès). Applicable Analysis, Vol. 2, Num. 2, 1972, pàg. 97-99. DOI: 10.1080/00036817208839029. ISSN: 0003-6811.

## Enllaços externs

* O'Connor, John J.; Robertson, Edmund F. «Wolfgang Haack» (en anglès). MacTutor History of Mathematics archive. School of Mathematics and Statistics, University of St Andrews, Scotland.